杜度，漢章帝時人。元帝朝史游，已作草，又評羊薄等，未曰︰「知書也。」歐陽詢與楊駙馬書章草千文，批後云︰「張芝草聖皇象八絕。」並是章草，西晉悉然迨乎？東晉王逸少與從弟，洽變章草為今草，韻媚宛轉，大行於世，章草幾將絕矣。懷瓘案右軍之前，能今草者，不可勝數。諸君之說一，何孟浪欲杜眾口，亦猶躡履滅跡，扣鐘銷音也。又王愔云︰「槁書者，若草非草，草行之際者，非也。案槁，亦草也。因草呼槁，正如真正書寫，而又塗改，亦謂之草槁。豈必草行之際，謂之草者，蓋取諸渾沌天造，草昧之意也。文而為本，法此也。」故孔子曰︰「裨諶草創之，是也。」楚懷王使屈原造憲令，草槁未成，上官氏見，欲奪之。又董仲舒欲言災異，草槁未上，主父偃竊而奏之，並是也。如淳曰︰「所作起草為槁。」姚察曰︰「草猶麤也，麤書為本。」曰︰「槁蓋草書之文祖，出於此草書之先，因於起草。」自杜度妙於章草，崔瑗崔寔父子繼，能羅暉趙襲亦法此藝，襲與張芝相善，芝自云：上比崔杜不足，下方羅趙有餘。然伯英學崔杜之法，溫故知新，因而變之，以成今草。專精其妙字之體，勢一筆而成，偶有不連而血脈不斷。及其連者，氣候通而隔行。唯王子敬明其深指，故行首之字，往往繼前行之末，世稱一筆書者。起自張伯英，即此也。實亦約文，該思應指宣言，列缺施鞭，飛廉縱轡也。伯英雖始草創，遂造其極。